Bioluggìa

La Bioluggìa (dû grecu βίος, bìos = "vita" e λόγος, lògos = ntô senzu di "studiu") è lu studiu scintìficu dâ vita e dî urganismi viventi. Si tratta dû studiu dî carattirìstichi fìsichi, cumpurtamintali e dû sviluppu dî urganismi viventi, li sò urìggini e li ntirazzioni chi asìstinu ntra iddi e li sò ammienti.

Li scienzi biològgichi cumprènninu: Bioluggìa ginirali; Bioluggìa spiciali e Bioluggìa Appricata.

La bioluggìa ginirali studia l'urganismi viventi (e cumprenni fisioluggìa, citoluggìa, istoluggìa, embrioluggìa, anatumìa, biofìsica, biochìmica, ecc), li soi rapporti cu l'ammienti e l'àutri urganismi (ecoluggìa) e câ discinnenza (la ginètica). Na vranca mpurtanti dâ bioluggìa ginirali è la bioluggìa muliculari (chi studia l'urganismu cu rispettu â struttura dî mulèculi chi lu fòrmanu comu l'àciti nuclèici e li pruteini) e la ncignirìa ginètica chi cunzenti di custruiri urganismi giniticamenti mudificati (OGM) chi prisèntanu carattirìstichi diversi rispettu a chiddi naturali.

La bioluggìa spiciali studia 'n manera siparata l'armali (Zuoluggìa) e li chianti (Butànica).

La bioluggìa appricata studia l'èssiri viventi 'n rapportu câ midicina, l'agricultura, la pisca e l'autri nnustrî di sti gènira.

 Viditi puru: 
 Armali
 Lista dî Mammìfiri.
 Li acedda
 Chianti
 Càjula (bioluggìa)



Catigurìa:Bioluggìa